4 vas oor kapings, huisrowe in noorde van Joburg | Netwerk24
24 Junie 2021 17:13
Vier verdagtes wat moontlik met verskeie motorkapings en huisrowe in die noordelike voorstede van Johannesburg verbind kan word, is Woensdag in Sandton aangekeer.
Volgens kapt. Mavela Masondo, Gautengse polisiewoordvoerder, het die polisie op inligting gereageer en die verdagtes in 'n silwerkleurige Volkswagen Polo van die pad afgetrek.
"Polisielede het ook op twee ongelisensieerde vuurwapens beslag gelê en daar is vasgestel dat daar met die voertuig se enjin gepeuter is," sê Masondo.
"Die mans is in aanhouding en sal eersdaags in die hof verskyn."
In 'n afsonderlike voorval is nog 'n verdagte in hegtenis geneem nadat die polisie inligting opgevolg het oor 'n voertuig wat in Alexandra gekaap is.